Na temelju članka 70. Zakona o odgoju i obrazovanju u osnovnoj i srednjoj školi (Narodne novine, broj 87/08, 86/09, 92/10, 10/10, 90/11, 16/12, 86/12, 94/13, 152/14, 7/17. i 68/18.) i članka 28. Statuta Prehrambeno-tehnološke škole, a u vezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine, broj 132/13), članka 43. Zakona o zaštiti na radu (Narodne novine, broj 71/14, 118/14, 154/14, 94/18. i 96/18.) i Opće uredbe o zaštiti osobnih podataka, Školski odbor nakon savjetovanja sa Radničkim vijećem na sjednici održanoj dana 28. studenog 2018. godine donio je

**PRAVILNIK O KORIŠTENJU SUSTAVA VIDEONADZORA**

1. OPĆE ODREDBE

Članak 1.

Ovim se Pravilnikom o korištenju sustava video nadzora (u daljnjem tekstu: Pravilnik) regulira svrha i opseg osobnih podataka koji se prikupljaju, način prikupljanja osobnih podataka te obrada, čuvanje i uporaba osobnih podataka korištenjem sustava video nadzora.

Prehrambeno-tehnološka škola (u daljnjem tekstu: Škola) prikuplja osobne podatke korištenjem sustava video nadzora koji bilježi podatke izgleda i kretanja osoba samo u svrhu koja je nužna i opravdana.

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba tehničke zaštite.

Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

1. SVRHA VIDEONADZORA

Članak 2.

Škola koristi sustav video nadzora zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajnu čuva te imovine koja služi za pohranjivanje i obradu osobnih podataka.

Sustav video nadzora se koristi i za sprječavanje protupravnih radnji usmjerenih prema školskoj imovini (krađe, oštećenja, uništavanja i slično).

1. OPSEG, NAČIN I VRIJEME ČUVANJA ODATAKA

Članak 3.

Video nadzorom su pokriveni zajednički prostori škole, ulazni prostor, unutarnja stubišta i hodnici te vanjski prostor Škole.

Video nadzorom nisu pokriveni školski prostori učionica, praktikuma, zbornice, ureda stručnih suradnika, ureda ravnatelja, tajništva, računovodstva, prostor koji koriste spremačice, prostor koji koristi domar kao i sanitarni prostori.

Podaci prikupljeni korištenjem sustava video nadzora nalaze se na snimaču u za to posebno namijenjenom sigurnosnom ormaru i zaštićen je od pristupa neovlaštenih osoba.

Članak 4.

Pravo pristupa osobnim podacima prikupljenim putem video nazora ima ravnatelj Škole i izvršitelj obrade i/ili osoba koju on ovlasti.

Osobe iz stavka 1. ovoga članka ne smiju koristiti snimke iz sustava video nadzora suprotno svrsi utvrđenoj u članku 2. ovog Pravilnika.

Pravo pristupa podacima iz stavka 1. ovog članka imaju nadležna državna tijela u okviru obavljanja poslova iz svojeg zakonom utvrđenog djelokruga.

Članak 5.

Podaci prikupljeni korištenjem sustava video nazora čuvaju se najduže trideset dana, a nakon protoka tog vremena podaci se brišu ili uništavaju na odgovarajući način

U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju i duže od vremena navedenog u stavku 1. ovog članka.

Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništavanja imovine i slično, kada se prikupljeni podaci o takvom događaju mogu sačuvati kao dokazni materijal te na pisani zahtjev ustupiti pravosudnim i policijskim tijelima.

1. ZAŠTITA PRAVA UČENIKA, RADNIKA I DRUGIH OSOBA

Članak 6.

Ravnatelj Škole kao odgovorna osoba dužan je označiti da je objekt odnosno pojedina prostorija u njemu te vanjska površina objekta pod video nadzorom, a oznaka treba biti vidljiva najkasnije prilikom ulaska u perimetar snimanja.

Obavijest iz stavka 1. ovog članka treba sadržavati sve relevantne informacije sukladno odredbi Opće uredbe o zaštiti podataka.

1. ZAVRŠNE ODREDBE

Članak 7.

Ovaj Pravilnik stupa na snagu osmog dana od dana objave na oglasnoj ploči Škole.

Članak 8.

Ovaj Pravilnik objavljen je na oglasnoj ploči Škole dana 29. studenog 2018. godine i stupa na snagu 06.12.2018. godine.

Predsjednica Školskog odbora: Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Sanja Budak-Zemljić, prof. Josip Šestak, dipl. teolog

KLASA: 602-03/18-01/1032  
URBROJ: 251-295-02/1-18-01

Zagreb, 06.12.2018.